Cătălin Drulă, liderul USR, a criticat în termeni extrem de duri mobilizarea PSD-PNL în a-i asigura lui Klaus Iohannis o reședință de lux după ce-și termină mandatul de președinte. Lucrările de reamenajare a vilei sunt în toi. Drulă suspectează că e și ceva ilegal la mijloc, nu doar imoral, și remarcă lipsa de reacție a șefului DNA, Marius Vineag.
Declarațiile au fost făcute în emisiunea "Politica Zilei", moderată de Ioana Constantin pe B1 TV, în contextul în care Recorder a dezvăluit că RAAPPS renovează cu 7 milioane de euro, bani publici, o vilă din cartierul bucureștean Primăverii, în care ar urma să locuiască Iohannis după ce-și termină mandatul.
"Această clasă politică, Ciucă, Ciolacu, președinții PNL-PSD – Partidul Comasat Român, acest nou PCR – se comportă ca niște paharnici ai lui Iohannis. Dacă Vodă a dorit un palat pentru după domnie, ei i l-au oferit pe tavă.
Nu pot să-mi imaginez multe lucuri pe care un președinte de țară să le facă care să fie mai toxice decât ăsta", a declarat liderul USR.
"E exact modelul ceuașist, dinastic, faraonic. E dezgustător, probabil și ilegal. Sunt niște achiziții publice sparte în bucățele suficient de mari. Dl Voileag de la DNA, paharnicul PNL, nu vede lucrul sta. Să-l cheme acolo să pună întrebări: de ce aveți aceste achiziții publice fix sub pragul de acordare directă, sparte în bucăți de 100.000 de euro, să poată fi acordate direct (să nu mai fie nevoie de licitație – n.r)? Ce e așa de secretizat?
Cât de sclavi sunt că tac toți și-i fac voia. Și cei de la PSD, și cei de la PNL sunt pe burtă. A reușit faraonul să-i pună pe toți pe burtă", a mai declarat Cătălin Drulă, pentru B1 TV.